Heuning :: Wie is God vir jou?
Daaglikse Heuningdruppels - Wie is God vir jou?
In Eks 3:13 lees ons dat Moses by die brandende doringbos vir God vra wat hy vir die Israeliete moet sê as hulle vra wie hom gestuur het. Hy wou weet: Sê nou maar hulle vra: “Wat is sy Naam?”, wat moet ek dan vir hulle sê? “Ek is wat Ek is. Jy moet vir die Israeliete sê ‘Ek is’ het my na julle toe gestuur.” (Ek 3:14) “Ek is”. Dis vir ewig God se Naam. As ek dit lees, sit ek altyd in my gedagtes ’n paar kolletjies agteraan: “Ek is ...” Want nou kan mens mos enige iets daar invul. Jy mag, want dis wie God is – alles waaraan jy kan dink. Jy mag, want dis wie God is – alles wat jy nodig het. Hy is die Alfa en die Omega, die Eerste en die Laaste, die Begin en die Einde (Openb. 22:13) Hy is alles. Hy het alles. Hy gee alles. Het jy vandag raad nodig? Ek is ... ’n Raadgewer. Het jy vandag beskerming nodig? Ek is ... ’n veilige Skuilplek. Het jy vandag hulp nodig? Ek is ... jou Helper. Het jy vandag redding nodig? Ek is ... die Redder. Is jy vandag op ’n donker plek? Ek is ... die Lig. Het jy vandag genesing nodig? Ek is ... die Geneesheer. Het jy vandag troos nodig? Ek is ... die Trooster. Het jy vandag krag nodig? Ek is ... Sterke God. Het jy vandag versorging nodig? Ek is ... jou Vader. Het jy vandag leiding nodig? Ek is ... jou Herder. Het jy vandag ’n wonderwerk nodig? Ek is ... die Bewerker van wonderdade. In watter omstandighede jy jou ook al bevind – kyk eers na wié God ís, voordat jy na jou probleme of tekortkominge kyk. “Ek is wat Ek is” – dís ons God! ~ Wilna Botha, 20/11/2019
“Ons Vader wat in die hemel is ...” Daar is ’n rede waarom Jesus sy dissipels en vir ons in Matt. 6:9 leer om ons gebed te begin met “ons Vader...”. Dit is sodat ons eers moet fokus en ons hart en ons verwagting instel op wie God is, op die Een met wie ons gaan praat, op die Een van wie ons ons hulp en ons daaglikse brood gaan vra, van wie ons vergifnis gaan smeek en van wie ons beskerming en krag gaan vra. As ons bid: ons Vader, dan erken en bely ons dat ons sy kinders is, dat ons afhanklik van Hom is. Dan erken en bely ons dat Hy die een is wat vir ons sorg, dat Hy die een is wat net die beste vir sy kinders wil hê, dat Hy die een is wat vir ons lief is en met oop arms vol genade en seëninge op ons wag. Luk. 11:11 praat daarvan dat ’n pa nie vir sy kind ’n slang sal gee as hy ’n vis vra, of ’n skerpioen sal gee as hy ’n eier vra nie. “As julle klomp slegte mense net goeie dinge vir julle eie kinders gee, hoeveel te meer sal julle hemelse Vader dit dan nie doen nie?” (Luk. 11:13) “Soos 'n vader hom ontferm oor sy kinders, so ontferm die Here Hom oor dié wat Hom dien.” (Ps. 103:13) Kyk eers na wie God is, voordat jy na jou probleme of jou swaarkry of jou behoeftes kyk – kyk en sien en glo dat Hy die volmaakte Vader is. Ek is ... jou Vader wat in die hemel is. ~ Wilna Botha, 27/11/2019
Ons lees in Matt. 16:13 dat Jesus vir sy dissipels vra: “Wat sê die mense oor My, die Seun van die mens?” Party sê Hy is Johannes, ander sê Elia of Jeremia of een van die ander profete. Niemand het raakgesien dat dit Jesus is nie. Hy was daar by hulle. Hulle het Hom hoor preek, hulle het Hom sien wonderwerke doen en tog het die mense nie besef dat Hy die Seun van God is nie. Dan vra Jesus vir sy dissipels: “En wat sê julle van My? Wie is Ek volgens julle?” (Matt. 16:15) Voordat ons Petrus se antwoord lees, dink ’n bietjie wat jóú antwoord sou wees. Wie is Hy volgens jou? Sommer ook net een van die profete? Sommer net ’n geskiedenis figuur? Sommer net iemand wat lank gelede geleef het en goeie dade gedoen het? Sommer net ’n fiktiewe karakter uit ’n storieboek? Dalk iemand wat jy nie nodig het nie? Iemand wat jy liefs uit jou gedagtes en hart wil verban? Iemand sonder wie jy kan klaarkom? Of... kan jy ook sonder huiwering, soos Petrus sê: “U is die Christus, die Redder wat deur God na ons gestuur is. U is die Seun van die lewende God.” (Matt. 16:16) Om so ’n belydenis te maak, sê Jesus vir Petrus, is nie iets wat hy by iemand anders gehoor het nie, dis iets wat God sélf aan hom geopenbaar het, dis iets wat hy sélf ervaar het. Sonder so ’n Goddelike openbaring sal Jesus vir mense net ’n profeet of iemand uit die verlede wees. Maar wanneer God jou oë oopmaak sal jy wéét wie Jesus is, sal jy Hom persoonlik ken, sal Hy die Koning van jou hart word. Kyk vandag eers na wie Jesus is, voordat jy na jou probleme of jou swaarkry of jou behoeftes kyk – kyk en sien en glo dat Hy die Seun van God is. ~ Wilna Botha, 03/12/2019
In Ps. 27 lees mens van ’n paar van Dawid se probleme en vrese, van teëstanders, misdadigers en vyande se aanvalle, van vals getuies en geweld teen hom, van onsekerheid wat hy beleef, maar tog begin hy die Psalm met ’n belydenis en erkenning van wie die Here is. Hy vertel eers wie die Here vir hom persoonlik is voordat hy na sy probleme kyk. Hy fokus eers op wie God is en kyk nie déúr sy probleme en vrese na die Here nie. “Die Here is my lig en my redder, vir wie sou ek bang wees? Die Here is my toevlug, vir wie sou ek vrees?” (vers 1) Sien, die belydenis dat God jou redder, jou lig, jou toevlug is, laat die vrees en die angs verdwyn. As jy fokus op dit waarvoor jy bang is en wat jy vrees, oorweldig daai angs en benoudheid jou vinnig. As daar egter Lig is in die donker put waarin jy dalk mag wees, as daar Iemand staan met uitgestrekte arms wat jou uitnooi en naderroep en ophelp, as daar ’n veilige Skuilplek is om na te vlug en in weg te kruip, dan verdwyn die onsekerheid en vrees, dan krimp die probleme, dan verslap die houvas van jou “teëstanders”, dan kry jy weer nuwe perspektief. Elders in die Psalms sê dit mos ook: Met U hulp loop ek ’n oormag storm en met my God spring ek oor ’n muur. Kyk vandag eers na wie die Here is, voordat jy na jou probleme of jou swaarkry of jou behoeftes kyk – kyk en sien en glo dat Hy die lig, die redder en jou toevlug is. “Dis net my geloof in die Here wat my staande hou, Sy goedheid dra my elke dag van my lewe. Stel al jou hoop op die Here! Hou moed! Moenie die tou opgooi nie; bly glo in die Here!” (Ps. 27:13-14, Die Boodskap) ~ Wilna Botha, 05/12/2019
“The Lord is my portion” is ’n uitdrukking wat mens ’n paar keer in Engelse vertalings van die Bybel lees. Bv.: “My flesh and my heart may fail, but God is the strength of my heart and my portion forever.” (Ps. 73:26) en “The Lord is my portion, said my soul; therefore will I hope in Him.” (Klaagl. 3:24) As die Here my “porsie” is, dan verwys dit na alles wat Hy vir my is, alles wat ek van Hom ontvang, alles wat Hy vir my persoonlik afgemeet en uitgetel het. Ek is ’n deel van Hom, ek het ’n aandeel aan Sy Koninkryk. As kind van God ontvang jy Hom volledig – alles van Hom, alles wat Hy is, al Sy eienskappe, al Sy krag, al Sy liefde, al Sy vrede is jou porsie om te geniet en te gebruik. God se liefde, genade, versorging en beskerming is ’n groot genoeg porsie om al my behoeftes, probleme, swaarkry, verliese en vrese te balanseer. As ons sê: The Lord is my portion, dan beteken dit dat ons niks begeer of verlang of benodig wat Hy nie reeds vir ons gee nie. As ons sê: The Lord is my portion, dan beteken dit Hy is die oorsprong van al my blydskap, geluk en seëninge. As ons sê: The Lord is my portion, dan sê ons dat ons tevrede is met wat ons uit Sy hand ontvang en dat dit genoeg is. “’n Pragtige deel is vir my afgemeet, ja, wat ek ontvang het, is vir my mooi.” (Ps. 16:6) ~ Wilna Botha, 10/12/2019
Die Heiland is gebore ... In hierdie Kersfeestyd vier ons weer met opgewonde harte saam met die herders en die wyses en die blye engel-kore die koms van ons Heiland. Ons Redder. Ons Verlosser. Ons Middelaar. Ons Steun. Kyk vir ’n oomblik verby die geskenke, die boom, die liggies, die spyskaart en die gastelys na wie Jesus is: jou Heiland. “Ek, Ek is die Here, en daar is geen Heiland buiten My nie.” (Jes. 43:11) Hy het gekom om ons almal van ons sonde te verlos, om alles wat ons vasbind en terughou los te sny, om ons uit die donker te red en vir ons vrede te gee wat alle verstand te bowe gaan. Hy het gekom sodat ons God se kinders kan word. Hy het gekom sodat God naby en in ons kan wees. Hy het gekom sodat ons bly kan wees en fees kan vier. Ja, God het die wêreld so lief dat Hy sy Seun gestuur het. Glo jy ook dat Hy jóú so lief het dat Hy sy Seun vir jou persoonlik gestuur het? Glo jy dat Jesus gebore sou word as jóú Heiland, selfs al was jy die enigste mens op aarde? Jou Heiland is gebore. Vier dit. Sing daaroor. Vertel dit wêreldwyd. ~ Wilna Botha, 17/12/2019
“Christus is ons vrede.” (Ef. 2:14) Het jou goeie Nuwejaarsvoorneme om mooi georganiseerd en rustig en in beheer te wees dalk ook alreeds plek gemaak vir ’n geskarrel en rondjaag om jou dagtaak en jou lewe en jou gesin aan die gang te kry en te hou? Dalk is jy, soos ek, ook alreeds weer vol ontevredenheid en het ’n stuk bekommernis al weer aan jou deur kom klop? Dalk het jy vinniger op moedverloor se vlakte beland as wat jy gehoop het? Stop vir ’n oomblik, haal diep asem en laat God wat vrede is, Sy vrede in jou binneste deponeer en jou hart en gedagtes verfris. Laat Sy vrede wat alle verstand te bowe gaan toe om vir jou rustigheid te bring. Kom kry kalmte in Sy groen weivelde en besoek Sy waters waar daar vrede is gereeld. “Vrede laat Ek vir julle na; my vrede gee Ek vir julle. Die vrede wat Ek vir julle gee, is nie die soort wat die wêreld gee nie. Julle moet nie ontsteld wees nie en julle moet nie bang wees nie.” (Joh. 14:27) Vat vandag vir jou van dié vrede uit die hand van die Vredevors. “Mag daar vrede wees binne jou mure, rus in jou wonings.” (Ps. 122:7) ~ Wilna Botha, 21/01/2020
Die Here is ... my rots, my skuilplek, my redder, my God, my skild, my sterk verlosser, my veilige vesting, so lees ek in Ps. 18:3. Alles in een enkele vers! Wat my vandag sterk opval, is dat die teks nie sê ’n rots, ’n skild, ’n veilige vesting, ens. nie, dit sê “my”. Dis Dawid wat so sê en ek dink dit kom uit ’n innige verhouding met die Here, uit ervaring dat dit wel is wie die Here vir hom is. Die een wat beskerm, die een wat vertroetel, die een wat versorg, die een met die oop arms, die een met die sagte vlerke waarmee Hy hom toevou en wegsteek. En ek en jy ... ken ons Hom ook só, dat ons kan sê: “my” rots, “my” skuilplek, “my” skild? Kom ervaar vandag persoonlik dat Hy al hierdie dinge vir jou is. Kom beleef sélf dat jy weer nuwe krag en hoop kry wanneer jy op die Rots kom staan. Kom beleef sélf dat jy na Hom kan hardloop in enige moeilikheid en veilig onder sy vleuels kan kom wegkruip – hier is hitte as dit koud is, skaduwee as dit warm is, veiligheid as daar ’n storm woed, liefde en volop genade as jy verlore voel. “Hy beskut jou onder sy vleuels en is vir jou ’n veilige skuilplek. Sy trou beskerm jou aan alle kante.” (Ps. 91:4) ~ Wilna Botha, 23/01/2020
“Die Here is oorwinnaar in die stryd, sy Naam is ‘die Here’!” (Eks. 15:3) Ons bevind ons weliswaar nie vandag in ’n fisiese oorlog nie, maar ons voer wel voortdurend ’n stryd teen ons sondige natuur, ons is in ’n stryd teen die wêreldse verleidings, teen die bose magte in die lug (soos wat Ef. 6:12 daarvan praat). Dan is daar natuurlik ons daaglikse stryd teen tyd, teen moegheid en uitbranding, teen ons swakheid en menslikheid, teen ons eie negatiewe gedagtes, teen vrees, teen siekte ... noem maar op - jy weet teen watter vyande jy vandag moes opstaan. Hoe bevrydend is dit nie om oor te gee aan dié Een wat die Oorwinnaar in elke stryd is, dié Een wat reeds teen die bose oorwin het, dié Een wat reeds sonde en dood oorwin het, dié Een wat alles weet en oral teenwoordig is, dié Een wat jou uitnooi om by Hom te kom rus en Hom toe te laat om namens jou te veg. Sy Naam is ‘die Here’ en Hy sê vandag vir ons: “Bly julle maar kalm. Die Here sal vir julle veg.” (Eks. 14:14) Ons krag lê in stil wees en vertroue hê. (Jes. 30:15) Dis moeilik om stil te wees en oor te gee nè? Ons wíl mos self in beheer wees, self veg, self ons pad kies. By die Here vind ons die oorwinning, die vrede wat alle verstand te bowe gaan. “Dit sê Ek vir julle, sodat julle vrede kan vind in My. In die wêreld sal julle dit moeilik hê; maar hou moed: Ek het die wêreld klaar oorwin.” (Joh. 16:33) ~ Wilna Botha, 18/02/2020
Die Here se Naam is Jaloers. “Want jy mag jou nie neerbuig voor ‘n ander god nie; want die Here se Naam is Jaloers—’n jaloerse God is Hy.” (Eks. 34:14 AOV) “Jaloers” is nou nie eintlik ’n naam wat ons dikwels vir die Here gebruik nie. Vir ons is dit bietjie van ’n negatiewe term, want menslike jaloesie word aangevuur deur onsekerheid, frustrasie, afguns, selfgesentreerdheid, trots ens. As ons sê die Here is jaloers verwys dit nie na ’n wispelturige, eiesinnige of humeurige “ou man” nie, dit verwys na sy liefdevolle besitlikheid oor ons en sy verlange en verwagting dat ons getrou moet wees aan Hom. Dat Hy jaloers is, is ’n uitdrukking van sy heiligheid en sy vereiste van ons “onverdeelde trou”, soos wat Hy in Eks 20:5 sê. Ook geen wonder nie dat Jesus sê dat die grootste gebod van die wet is dat ons die Here met ons hele hart, hele siel, hele verstand moet liefhê. (Matt. 22:37) Hy vra alles. Onthou ook hoedat Hy waarsku: “Maar nou, omdat julle lou is, nie warm nie en ook nie koud nie, gaan Ek julle uit my mond uitspoeg.” (Openb. 3:16) Ek moet myself afvra: wat is daar in my lewe wat my “lou” maak, wat maak dat my aandag verdeeld is en dat my getrouheid aan die Here afgewater raak? Wat sal sy “jaloesie” laat opvlam? Dalk my onafhanklikheid – dit wys mos ek maak asof ek Hom nie nodig het nie. Dalk my tydsbesteding – dit wys wat en wie régtig belangrik is. Dalk my negatiewe gedagtes – dit wys dat my gedagtes nie op “die dinge wat daarbo is” gerig is nie, dat God se vrede nie waghou oor my hart en gedagtes nie. Dalk my probleme – soms fokus ek só op wat om my aangaan, dat dit groter word in my lewe as die Here self. Dalk my bekommernis en vrees – sulke optrede bewys dat ek Hom nie ten volle vertrou om my te help en te beskerm en my Herder te wees nie. Dalk mense – ek gee meer toe aan hulle eise en verwagtinge as aan dit wat die Here van my verwag. My lysie kan baie lank aangaan... dalk joune ook? Vanaand sing en bely ek maar net: “All my life and all my needs, all my ways and all my deeds … I surrender all”, want ek behoort aan ’n jaloerse God. ~ Wilna Botha, 05/05/2020
Jesus is ... die Begin en Voleinder van die geloof. (Heb. 12:2) Author and Perfecter of our faith, sê dit in ’n Engelse vertaling. Hy is die oorsprong en rede vir ons geloof. Hy het dit uitgedink en geskep en deur Sy Gees in ons harte geplaas. Wie Jesus ís en wat Hy vir ons aan die kruis gedoen het, is die inhoud van ons geloof en met Sy bloed is dit in ons harte ingeskryf. Wie Hy ís dwing eerbied, respek en vertroue af. Ons glo Hom. Ons glo wat Hy sê. Ons glo wat Hy belowe. Ons glo ín Hom. Al weet ons dit alles wel baie goed en al is daar tydperke waar mens voel jou geloof is sterk en op ’n hoogtepunt, kom daar tog wel tye van twyfel. Lang tye wat ons geloof swak voel, waar ons geestelike krag uitgeput raak, waar ons voel of ons vertroue opgeraak het. Hoe gerusstellend om in sulke tye te weet dat die Here ook die Voleinder en Onderhouer van ons geloof is. Daar bly altyd ’n vlammetjie oor wat Hy weer deur Sy Gees sal aanblaas tot ’n geloofsvuur. Mens kan as’t ware sê dat ware geloof nie weggevat of heeltemal uitgedoof kan word nie. “Ek is veral ook daarvan oortuig dat God, wat die goeie werk in julle begin het, dit end-uit sal voer en dit sal voleindig op die dag wanneer Christus Jesus kom.” (Fil. 1:6) - dit geld ook vir ons geloof. “Ek glo, Here, kom my ongeloof te hulp.” (Mark 9:24) ~ Wilna Botha, 09/06/2020
“Who is like You – majestic in holiness...” (Ex 15:11) Dit voel vir my nogal as mens sê die Here is heilig, dat dit so ’n oorkoepelende, oorheersende karaktereienskap van Hom is, dat dit iets is wat ons met ons gevoel en woorde nie genoegsaam kan omskryf nie. Die Bybel praat dikwels van “die Heilige” (sien bv. Jes. 57:15 - “Hy wie se Naam die Heilige is.”) Dís ons God: dié Heilige, anders as enige iets, hoër, groter, beter as enige iets of iemand, volmaak, perfek, suiwer, uitsonderlik, verhewe, “a cut above everything else”, heilig, heilig, heilig. En tog ... buig die Heilige af na ons, stort Hy sy liefde op ons uit, gee Hy sy genade vrylik aan ons, was Hy ons skoon, raak Hy ons aan en sê: wees heilig. Dinge word heilig op grond van hulle verbintenis met God. So lees ons bv. van heilige grond, heilige Sabbat, heilige tempel, ens. Waar God is, is alles heilig. Sy heiligheid syfer deur alles wat deur Hom aangeraak word – ja, deur ons ook. “Maar nou – julle is vrygemaak van die sonde en in diens van God gestel en die vrug daarvan is dat julle geheilig word, en die uiteinde is die ewige lewe.”(Rom 6:22) ~ Wilna Botha, 11/06/2020
“Ek, die Here, is die barmhartige en genadige God, lankmoedig, vol liefde en trou.” (Eks. 34:6) Genadige God. Vól genade. In Hom en by Hom is oorvloedige genade, genóég genade vir my en jou. Ons probeer dit besing met “amazing grace...”, “genade onbeskryflik groot..”, “outrageous grace...”, maar ons woorde skiet te kort wanneer ons dit probeer beskryf. In die eerste plek is God se genade ’n reddende genade – Hy gee dit verniet aan ons, sonder dat ons dit verdien want Sy Seun, Jesus, het dit vír ons betaal. Dis genade wat vergeet en vergewe, wat silwerskoon was, wat oortredinge wegvat, so vêr soos die ooste van die weste af is; dis genade wat die poort van die Hemel oopsluit. Dis genade wat herstel, wat nuut maak en weer van voor af begin. Dis genade vir almal. Dis genade wat jou vêr en diep kom haal en teruglei. Dis genade wat nuwe hoop gee. Dis genade vir elke dag se stryd en probleme. Dis genade wat hulp en krag gee vir dit wat ons nie in staat is om op ons eie te doen nie, dis God se guns en seën vir dié wat biddend daarvoor vra. Kom met ’n oop hart en ontvang ’n nuwe porsie van Sy genade - “Mag daar vir julle genade en vrede in oorvloed wees!” (1 Pet. 1:2) ~ Wilna Botha, 16/06/2020
Oor die afgelope 7 maande het ek ’n stuk of 45 kort stukkies geskryf oor wie God is, oor verskillende name wat Hy genoem word in die Bybel. As ek terugkyk weet ek dis maar ’n druppel in die oseaan en as mens iets moet skryf oor elke karaktereienskap van die Here, sal jy langer as vir ewig daarmee besig wees en sal die wêreld nie genoeg plek hê vir die boeke nie (soos wat Joh. 21:25 sê) In hedendaagse terme sal mens seker kan sê dat die wêreldwye web nie alles sal kan huisves nie en dat Google nie alles sal kan deursoek nie! Kortom: ons God is groter as wat woorde en name Hom kan omskryf, wie Hy ís is veel meer as wat ons gedagtes kan akkommodeer. Dit was egter vir my ’n leersame en verrykende pad wat begin het by Eks 3:13. Ons lees daar dat Moses by die brandende doringbos vir God vra wat hy vir die Israeliete moet sê as hulle wil weet wie hom gestuur het. Hy wou weet: Sê nou maar hulle vra: “Wat is sy Naam?”, wat moet ek dan vir hulle sê? “Ek is wat Ek is. Jy moet vir die Israeliete sê ‘Ek is’ het my na julle toe gestuur.” (Ek 3:14) “Ek is ...”. Hy is alles waaraan jy kan dink, alles wat jy nodig het, alles wat sin maak, Hy is alles! “Daarom groot is U Here my God! Daar is niemand soos U nie.” (2 Sam 7:22) Ek gebruik graag dié woorde van ’n liedjie van Julius Magan om te sê wie die Here vir my is: “You are my hero. You are the poster on my heart, the picture in my mind, the song that I will sing, You are my hero, my everything! You are my morning and you are my night. You are my tears and my delight. You are my twirl, my twist, my turn. You are my wow, in my heart You burn. You are the one I long for most. You are my pride, You are my boast. You are my father and my best friend. You are my hero till the end.” ~ Wilna Botha, 18/06/2020
Dit was vir my so ’n wonderlike ontdekking toe ek agterkom dat baie van die Bybeltekste wat iets sê oor wie God is, ’n tweede gedeelte het wat begin met “daarom sal ek ...” Om te fokus op wie God is, verander my manier van dink en optree. As ek besef wie aan my kant is, wie my hand vashou, wie my beskerm, wie my help, oplig, deurdra, troos, wie my red en regop hou, dán kan ek Hom mos vertrou met alles in my. Dán sal my mosterdsaad geloof uit sy nate bars. Dán sal ek seker wees van Sy liefde en genade. Dán sal my geloof oorgaan in dade.
Die Here is my Lig en Redder – daarom sal ek nie bang wees nie (Ps. 27:1)
Die Here is my Toevlug – daarom sal ek niemand vrees nie (Ps. 27:1)
Die Here is my Herder – daarom sal ek niks kortkom nie (Ps. 23:1)
Die Here is my Sterkte en my Beskermer – daarom sal ek op Hom vertrou (Ps. 28:6)
Die Here is my Helper – daarom is ek bly (Ps. 28:7)
Die Here is my Helper – ek ken geen vrees nie (Heb. 13:6)
Die Here is my lewe – daarom hoop ek op Hom (Klaagl. 3:24)
Die Here is altyd by my – daarom sal ek nie struikel nie, daarom is ek bly en juig ek en voel ek veilig (Ps. 16:8-9)
Die Here is my Trooster – daarom sal ek sing (Ps. 30:12-13)
Omdat God is wie Hy is, maak dit my wie ek is. Omdat God is wie Hy is, kan ek Hom met vertroue volg en dien. ~ Wilna Botha, 23/06/202
“Step out of the traffic! Take a long loving look at Me, your High God, above politics, above everything.”(Ps. 46:9, The Message Bible) Bedaar en erken dat Ek God is. Wees stil en weet ... Dis presies wat ek probeer doen het met die afgelope paar maande se oordink van wie God is, besin oor sy karakter, lees oor die name wat Hy in die Bybel genoem word. “Ek is ...” het Hy vir Moses gesê, maar vir myself wou ek vra: wie is God vir mý persoonlik. Ek wou “bedaar” en die verkeer in my kop bietjie tot stilstand laat kom (ja, lockdown het gehelp!) sodat ek kan herken en erken wie God is en wat Hy in my eie lewe doen. As mens fokus op wie Hy is, spoel dit uit in ’n gesindheidsverandering, lewensverandering, prioriteitsverandering. Dit gee jou sekerheid, dit gee geloof, dit gee ’n loflied, dit gee vertroue, dit gee nuwe liefde. As ek nou terugkyk na die notas wat ek daaroor geskryf het, sien ek sekere tye waarin spesifieke eienskappe van God vir my uitgestaan het en vir daai tydperk betekenisvol was. Hier is ’n enkeles:
* “The Lord is my portion” - aan die einde van verlede jaar toe ek met die terugkyk oor die jaar só geseënd en bederf gevoel het, het ek geweet die Here het vir my ’n mooi deel afgemeet.
* Immanuel, God is by ons – ons kon die nuwe jaar onverskrokke ingaan want ek het geweet die Here gaan saam die jaar in.
* Hy is ons vrede en gee rus - toe die Nuwejaarsvoornemens begin taan en die gejaag na wind maar weer voortgaan het God se vrede wat alle verstand te bowe gaan nuwe betekenis gekry
* Hy is my rots, my skuilplek, my redder, my God, my skild, my sterk verlosser, my veilige vesting - voordat ons nog eers geweet het watter ongewone tye op ons wag verseker Hy my dat Hy in alle omstandighede ’n wegkruipplek sal wees.
* Die Here is my banier - en ek skryf: “Dit gee aan ons die sekerheid van Sy teenwoordigheid in alles wat ons doen, die versekering van Sy beskerming, die vrymoedigheid om uitdagings aan te durf, die gemoedsrus dat ons in elke situasie as oorwinnaars sal seëvier.”
* Die Hoeksteen - Wie hou jou regop as alles rondom jou verkrummel, wie gee rigting as die lewenspad se kronkels te veel word, wie bepaal die sin en waarde van jou lewe, wie keer dat alles wat jy gebou het nutteloos inmekaar val, wie verleen dieper betekenis aan jou geloof? Daar is net een antwoord: Jesus, die Hoeksteen.
* The Lord is the source and sustainer of everything – ek het myself afgevra: is Hy genoeg vir jou as jy jou werk verloor het? Is Hy genoeg as jy by ’n geliefde se graf staan? Is Hy genoeg as jy slegte nuus in die dokter se spreekkamer gekry het? Is Hy genoeg as ’n onsienlike virus jou lewe omkrap en die ekonomie afwaarts spiraal? Is Hy genoeg as dinge nie uitwerk soos jy gehoop het nie...?
* God is ryk in goedheid – ek het vir myself dié herinnering neergeskryf: mag jy aanhou glo dat Hy alles ten goede sal laat meewerk en dat daar ’n dag sal aanbreek wanneer jy sal terugkyk na vandag en sê: waarlik, God is goed.
* Die Here is my helper – op die vooraand van die inperkingstyd skryf ek: Wie anders as ons Helper gaan vir ons vrede en rus gee, gaan ons troos en lei, gaan ons optel en in sy arms troetel, gaan ons vul met hoop en moed en ons verseker dat ook hierdie onseker tye wel gaan eindig? Ek hou steeds hieraan vas.
* Hy is ’n skaduwee teen die hitte – ek kan myself bemoedig hiermee: wanneer die hitte van die alledaagse stryd té veel raak, wanneer dit voel of jy nie verder kan beur nie, is jou Skaduwee daar vir jou, is daar vir jou ’n veilige rusplek by die Here – daar waar Sy hand vir jou ’n koel skaduwee sal gee, waar jou gemoed sal kalmeer en jou gedagtes verfris sal word.
* Jesus Christus is gister en vandag dieselfde en tot in ewigheid – niks is seker nie en ons lewe kan in ’n oogwink verander. Dit het ons met die koms van Corona vinnig besef en daar in die begin van die eerste 21 dae inperking skryf ek die volgende: In my gemoed en gedagtes is daar vandag egter één stabiele en seker feit en dit is dat die Here saam met ons is, dat Hy gister en vandag en tot in ewigheid dieselfde is – sien Hóm raak as die Onveranderlike binne al ons onsekerheid.
* Die Pottebakker - Ons Pottebakker is besig om iets mooi en bruikbaar met Sy hande te vorm. Hy sal nie sy werk halfpad laat staan of opgee daarmee nie, nee, wat Hy begin het sal Hy end-uit voer. Die Pottebakker weet wat Hy doen en daarom kan ek dit rustig aanvaar en gaan ek nie sy werk bevraagteken nie.
* Die Here is ... ondeurgrondelik, onnaspeurlik, onbegryplik, onverstaanbaar, onverklaarbaar – hier is wat ek vir myself uitgemaak het: die Here ís besig in my lewe en in die wêreld, al sien ek niks gebeur nie; ek ís kosbaar vir die Here en Hy sal alles ten goede laat uitwerk; die Here se tydsberekening ís perfek, al voel dit of sy uitkoms of hulp te laat gaan wees; ek kan nie (en wil nie) ’n geveg met die Here opsit nie, want soos Job, sal ek nie opgewasse wees nie; ek bely dat my krag lê in oorgawe aan dié Een wat alles in sy hand hou, in stil wees en vertroue hê in Sy almag en soewereiniteit.
* Die Here is my Bewaarder – Hy behoed my, sê die ouer vertalings. “You cover my head”, in ’n Engelse vertaling. Cover my head, vra ek van die Here, sodat ek wat ook al na ons kant toe kom, kan hanteer. ~ Wilna Botha, 25/06/2020